8 февралалъул радал МахIачхъалаялда чIварал чагIазул цIарал жеги чIванкъотIун лъалел гьечIо. Амма абулеб буго гьезул кIигояв кколин Россиялъул Белгород мухъалдаса жигьадалде Дагъистаналде вачIун вукIарав Алексей Пашенцевги Дагъистаналдаса ГIабурахIман-Сугъури МухIамадовги.\nХасаб операциялда чIван вуго кинавниги щуго чи. Кверде вачIун вуго цо чи. Низам цIунулезул баяналда рекъон, хутIараз инкар гьабун буго кверде рачIине.\nГьел рукIун руго МахIачхъалалда Гагаринил къотIноб бугеб щутIалаяб минаялъул лъабабилеб тIалаялда жанир.\nХасаб операция тIобитIун бахъинегIан аскIосан унеб шагьранух къан букIана. Гьеб лъайдал, рахIатхварал умумуз цо-цо ккун рачун ун руго дарсаздаса рокъоре гьениб гIагарлъухъ бугеб 38 школалдаса лъималги.\nГьадин бицунеб буго ЭР-ялъе гьеб школалъул цIалдохъан Рамазан МухIамадовас.\nРамазан МухIамадов: «Нужеда хадур эбел-эмен рачIинегIан гIодор рукIун чIаян лъазабуна нижеда мугIалималъ. Амма гьелъухъги гIенеккичIого гордухъа гъоркье кIанцIун тIурун ана бащдаб класс.\nГьедин анцIго чи хутIун вукIана нижер. Цинги дида хадув имгIал вачIана. Цощина ниж гьеб кьвагьа-гIанхъи бугеб бакI бихьизе ине гурилан хIинкъун йикIана мугIалим кIудиял чагIи хадур рачIинчIого ниж къватIире риччазе.\n«Телли» абураб кIудияб тукада аскIоб букIана букIана гьеб кинабго. Нижер школайин абуни гьелда нахъехун буго. Кьвагьа-гIанхъулеб жо рагIулеб букIана нижеда. Щугониги хъачагъ чIвана гьенив. Сиязда чIун снайпералги рукIана».\nГьеб бакIалда гIагарлъухъ хасаб операция кIиго анкьалъ цебеги букIана. Гьенив чIварав лъабгоявги Буйнакскиялъул изну гьечIого яргъид гIуцIаразул хутIарал чагIи ругин абулеб букIана.\n8 февралалда Гагаринил къотIнов чIванин абулев вугев Алексей Пашенцев ккола Белгород мухъалдаса. Дагъистаналде гьев вачIун вуго 2009 соналда. Гьелде щвелалде динияб лъаялда хадув Египеталде ун вукIун вуго.\nГьедин Дагъистаналда Пашенцев Буйнакск мухъалъул изну гьечIого яргъид гIуцIаразул къокъаялде гъорлъе кканин лъазабулеб буго низам цIунулез.\nИслам босун хадуб гьес жиндаго цIар ГIабдул-Малик абун лъун букIун буго. Гьесул гIумрудул букIун буго 26 сон. Амма Алексей Пашенцев чIванин абураб баян прессаялда гъоркьисала сентябралъул ахиралдаги баккун букIана.\nГьеб букIана Буйнакск мухъалъул Эрпели росдада гIагарлъухъ тIобитIараб хасаб операция.\nПашенцевасул цIар рехсолеб букIана кIиго соналъ цебе тIарикъаталъул устар ЧIикIаса СагIид-Апанди чIвараб мехалдаги.\nСапрыкина абурай ислам босарай гIурусалъ кьвагьизавунин устарилан рикIкIуна. Гьеб пишаялде гьей хIадур гьавурав чи гьев Алексей Пашенцев вугин лъазабулеб буго низам цIунулезги.\nИслам босун хадур гьаб къокъаб заманалда жанир Дагъистаналда чIварал гIурусазул цогидал ккола Марий Эл республикаялдаса Павел Печенкинги Москваялдаса Дмитрий Соколовги.\nВолгоградалда гьарурал терактал гьезул пиша бугин лъазабуна низам цIунулез.\nЦIикIкIун гурони, дагьлъуларел рохьилаздаги хасал операцияздаги бан низам цIунулезде гIайиб-гъвел гьабула инсанасул ихтиярал цIунулезги, журналистазги, цогидазги.\nГьелъие гIилла низам цIунулез жидерго хIалтIи щвалде щун гьабунгутIи бугин, хасго агентураялъул иш рехун тун бугин рикIкIуна гьез.\nРохьалъе арал гIолилал ярагъги гIодоб лъун, ракълиде ахIулеб адаптациялъул комиссия букIана республикаялда. Нухмалъиялде Рамазан ГIабдулатIипов вачIинал, гьебги чIезе тун, рекъел гьабиялъул комиссия абун гIуцIана цIияб комиссия.\nГьелъул хIасил кинаб бугебин ва журналистаздаса щай гьеб балъго гьабулеб бугебин гьикъана гьал къоязда Москваялда букIараб пресс-конференциялда Наталья Крайновалъ Рамазан ГIабдулатIиповасда. Гьес гьадин жаваб кьуна.\nРамазан ГIабдулатIипов: «Адаптациялда бан гьарулел рукIарал хасал операциязул гIемерисел лъугIулаан гъоркьлъалие росарал изну гьечIого яргъид гIуцIарал гIадамал гьезул жидерго гIагарлъиялъ ришватги кьун нахъе рачиналдалъун.\nГьединлъидал нижеда ккана гьедин киназдаго бихьун, рагьун гьабулеб жо букIунарин гьеб адаптациялъул иш. Нижеца изну гьечIого яргъид гIуцIаразда гъорлъа нахъе вачана 34 чи.\nАмма гьединан гьабунилан ахIи-хIур бахъинабулароха нижеца. Щайгурелъул гьелдасан гьезие жидеегоги, гьезлу гIагарлъиялъеги зарал ккезе бегьулелъул».\nПалхIасил, 8 февралалда Гагаринил къотIноб МахIачхъалаялда тIобитIараб хасаб операциялда тIасан баян кьун гьечIоан тIубараб къоялъ терроралда данде чIараб миллияб комитеталъулги жанисел ишазул министерлъиялъулги сайтаз.\nЦо рахъалъ гьелъ ритIухъ гьабулеб буго Олимпиада лъугIизегIан республикаялда лъугьа-бахъунел хасал операциязул хIакъалъулъ щибгIаги бицине гьукъун бугин абураб баян.